Bakgrunn

Haukeland universitetssjukehus har en omfattende portefølje av IKT-prosjekter som i større eller mindre grad påvirker arbeidsprosessene i sykehuset og for den enkelte medarbeider. De strategiske føringene i sykehuset og i Helse Vest tilsier at endringstakten og innføring av ny teknologi vil øke framover. Investeringene som gjøres innen IKT skal bidra til forenkling og forbedring i sykehuset, og pasientsikkerhet må være i høysetet.

Kliniske IKT-prosjekter er ofte komplekse og langvarige. Konsekvensene ved mangelfull kvalitet på systemene eller manglende funksjonalitet kan være økt ressursbruk, manglende gevinster og økt risiko i pasientbehandlingen. Det er derfor viktig å få vurdert effekter av endringer og kvalitetssikret veivalg av medarbeidere som jobber i klinikken. I tillegg er det viktig med økt forståelse av hvilke implikasjoner prosjektene kan ha i sykehuset, og spesielt i den pasientnære delen av virksomheten. Endelig er det viktig å legge til rette for at gevinstene av IKT-prosjektene kan tas ut så tidlig som mulig, og at man i tillegg til å se på selve IKT-verktøyene også vurderer nødvendige endringer i de kliniske arbeidsprosessene, og organiseringen av arbeidet.

Vurderinger

Den kliniske forankringen og kvalitetssikringen av beslutninger og prioriteringer innen IKT har tidligere vært varierende og i for liten grad formalisert. Med den nye styringsstrukturen for digitalisering i Helse Vest, som er innført fra 2023, er dette bedre ivaretatt. Likevel vil det styrke arbeidet i sykehuset å få en prosjektuavhengig klinisk kvalitetssikring av mulige prosjekter, prosjektleveranser og brukerundersøkelser, samt rådgivende innspill under innføring av ny teknologi i den kliniske virksomheten. En bredt sammensatt ressursgruppe bestående av helsepersonell i klinisk virksomhet ved sykehuset vil kunne ivareta disse oppgavene. For å styrke de kliniske IKT-prosjektene og den pågående forvaltningen av IKT-systemer er Klinisk fagråd for IKT opprettet ved Haukeland universitetssjukehus.

Oppgaver

Bidra i diskusjon om prioriteringer i sykehusets og Helse Vest sin portefølje av kliniske IKT-prosjekter og programmer, og være dialogpartner for sykehusets representanter i den regionale styringsstrukturen for digitalisering

Være lokale styringsgruppers, Foretaksledelsens og administrerende direktørs dialogpartner for å ivareta det kliniske og pasientsikkerhetsmessige perspektivet ved innføring av ny teknologi

Vurdere brukervennlighet, kvalitet, robusthet i løsninger og være linjens representant i faglige vurderinger knyttet til løsninger som skal tas i bruk og som er tatt i bruk

Være dialogpartner for klinisk personell som deltar i prosjekter for avklaringer av faglige og pasientsikkerhetsmessige forhold

Bistå i vurdering av mulige prosjekter for å ivareta sentrale kliniske kvalitetsmessige og pasientsikkerhetsmessige perspektiver

Arbeide uavhengig av prosjekter, men i stor grad samhandle med lokale innføringsprosjekter og prosjekter for optimalisering av løsninger

For å sikre deltakelse i fagrådet må det settes av tid i GAT for det enkelte medlem.

Sammensetning, oppnevning og arbeidsform

Klinisk fagråd for IKT er sammensatt av medarbeidere i klinisk virksomhet som er daglige brukere av kliniske IKT-systemer. Gruppen skal ha representasjon fra ulike faggrupper og profesjoner, og inneha god kunnskap om hovedprosessene i sykehuset. Fagrådet skal bestå av 8-10 medarbeidere, samt av representanter fra vernetjenesten og tillitsvalgte.

Nivå 2-lederene oppnevner medlemmer til fagrådet. Klinisk fagråd for IKT får selv ansvar for å konstituere seg.

Klinisk fagråd for IKT møtes 4-6 ganger per år, med varighet 1-3 timer, fysisk frammøte på Haukelandsområdet, evt. digitale møter på Teams.

Klinisk fagråd for IKT har hjemmeside Klinisk fagråd for IKT (sharepoint.com), og saksdokumenter mv. i Teamskanalen Klinisk fagråd for IKT (HBE) | Generelt | Microsoft Teams

Klinisk fagråd for IKT får sekretariatsstøtte fra Forskings- og utviklingsavdelinga ved E-helse, og fagdirektøren har observatørstatus i fagrådet.

Fagdirektør sørger, i samråd med nivå 2-ledere, for supplering av fagrådet med nye medlemmer ved behov, og sørger for jevnlig rapportering av aktiviteten til Foretaksledelsen.

Forankring

Mandat og sammensetning for Klinisk fagråd for IKT er fastsatt av Foretaksledelsen etter behandling i møter 21.11.2018 (sak 130-18) og 26.02.2019 (sak 22-19).

Referanser

Meld. St. 9 (2012-2913) Én innbygger – én journal

Forskrift om ledelse og kvalitetsforbedring i helse- og omsorgstjenesten

Ny styringsstruktur for digitalisering i Helse Vest (sharepoint.com)

Vestavind - digitalisering i Helse Vest – Hjemmeside (sharepoint.com)